A fost "cel mai mare talent al nostru", dar a ajuns rezervă în Olanda! Fotbalistul care l-a dezamăgit pe Victor Pițurcă
Fostul selecționer al României, Victor Pițurcă, dezamăgit că Adrian Mazilu nu a reușit să se impună la Vitesse Arnhem.
Pițurcă a susținut pentru GSP că l-a considerat, la un moment dat, pe Mazilu "cel mai mare talent al nostru" după ce a câștigat titlul cu Farul Constanța, însă mutarea la Vitesse s-a dovedit a fi o alegere neinspirată.
"Când pleci afară trebuie să ai forță și viteză. Pe Mazilu îl consideram cel mai mare talent al nostru, după ce arătase la Farul, când a luat campionatul. A făcut niște jocuri extraordinare. A plecat la Brighton, a fost împrumutat în Olanda și nu joacă. Iar olandezii sunt meseriași la tineri jucători.
Nu se mai aude nimic de el. Acolo e alt mediu. Uitați-vă la City. Păi Rodri e jucător fantastic? Nu e. Dar cei de la City fac un pressing necruțător.
Nu pierd mingea, nu lasă adversarul să joace. Arma lor de bază e pressing-ul. Nu am auzit să zică nimeni asta, fără minge sunt necruțători. Cum poate să joace fotbalistul român acolo? Vedeți cum sunt meciurile la noi. Cum e ritmul acolo și cum e ritmul la noi?", a declarat Victor Pițurcă, pentru sursa citată mai sus.
Adrian Mazilu pleacă de la Vitesse
Adrian Mazilu a fost folosit în doar patru partide la Vitesse: o singură dată titular, în Cupă, când a jucat o repriză, și de trei ori câte aproximativ 10 minute în Eredivisie.
Mai mult, Vitesse a retrogradat după ce a fost depunctată în aprilie cu 18 puncte. La acel moment, federația din Olanda preciza că Vitesse "a eşuat în mod repetat" în a îndeplini cerinţele licenţei sale financiare. De asemenea, o anchetă a cotidianului britanic The Guardian, de anul trecut, a arătat că Roman Abramovich, fostul patron al lui Chelsea, ar fi finanţat în secret Vitesse cu peste 100 de milioane de dolari.
După 35 de ani consecutivi în Eredivisie, Vitesse retrogradează, iar situația este extrem de complicată pentru clubul din Arnhem, care are datorii de aproape 19 milioane de euro și riscă să nu primească licența pentru sezonul următor. Ziarul De Gelderlander scrie că în Olanda se organizează o strângere de fonduri pentru sprijinirea lui Vitesse, iar până acum s-a adunat o sumă de peste un milion de euro.
Presa olandeză anunță că la Vitesse, club care caută cu disperare să reducă toate costurile pentru a supraviețui, urmează un exod în vară. Vor pleca cei mai mulți jucători din lot, inclusiv Adrian Mazilu - mai multe detalii AICI.
Urmăriți SPORT.RO și pe Google News